Emiliano De Catalina

Usa ka Sugboanong magsusulat, nahimugso si Emiliano C. De Catalina sa Poog, Dakbayan sa Toledo, Sugbu, niadtong 1967. Ikatulo siya sa lima ka anak. Nahiabot ang iyang amahan sa maong dapit gikan sa Pikit, Cotabato, Mindanao, niadtong 1965, aron motrabaho sa Atlas Mining Corporation. Misunod paghiabot ang iyang inahan ug duha ka igsoong babaye sa maong dapit nianang 1966. Nagtungha siya sa elementaryang tunghaan sa Poog hangtod sa ikatulong ang-ang; didto siya nakatapos sa iyang elementarya ug sekondarya sa Consolatrix Academy, sa Dakbayan sa Toledo. Misulod siya sa seminaryo niadtong 1992, ug nianang 1993 misugod siya sa pagtuon sa pilosopiya ug Englis. Nahimo siyang literary editor nianang 1995-1996 ug philosophy editor nianang 1996-1997, sa opisyal nga mantalaan sa ilang tunghaan. Nianang 1997, misugod siya sa pagtuon sa laing kurso, ang teyolohiya, hangtod sa 2001. Nahimo siyang editor-in-chief sa ilang mantalaan niadtong 1999-2001. Miredyensi siya nianang 2001 ug nagtudlo sa USJ-R ug CDU (kanhi CDC).

Ang pasyon sa panulat misugod pagsubol diha kaniya sa dihang 15 anyos pa ang iyang panuigon, kapin kun kulang. Naningkamot siya pag-ayo nga makakat-on sa pagsulat bisan kon walay nakagiya kaniya niining maong alampat niadtong mga panahona. Misugod siya sa pagtusik-tusik og panulat sa Sinugboanong pinulongan niadtong sayong bahin sa dekada 2000. Niining tungora niya hibagati ang mga sinulat nila ni Cesar Kilaton Jr ug Ernesto Lariosa, ang duha ka magsusulat nga maoy nahimong sumbanan sa iyang pagpanulat ginamit ang kaugalingong pinulongan, bisan wala pa niya gikahibagat kining maong mga magsusulat niadtong higayona.

Una niyang namantala ang una niyang duha ka libro niadtong 2007, ISMS in Education ug Rizal: A Textbook for College Students. Gisundan kini sa iyang pinunpon nga mga balak, The Rainbow and Other Poems niadtong 2014. Niadtong 2016, gimantala niya ang unang duha ka bolyum sa tulo ka bolyum nga obra: Silid Sa Binisaya-Sinugboanong Pinulongan (A Course on Visayan-Cebuano Language). 

Niining 2017, gisunod niya pagmantala ang lain niyang obra, pinunpon nga mga sulaysay (essay), nga maoy una niyang libro sa Binisaya-Sinugboanong pinulongan. Gilangkoban kini sa pipila ka mga sulaysay nga nasulat sa lainlaing panahon. Pipila niini nasulat, sa inenglis, niadtong magtutuon pa siya sa kolehiyo.

Mga Sinulat (libro)

 ISMS in Education  (2007)
 Rizal: A Textbook For College Students (2007)
 May Dugo Ang Bidlisiw Sa Adlaw (a screenplay adaptation from a short story written by Rtd. Col. Rudy Vano)
 The Rainbow and Other Poems (2014)
 Silid Sa Binisaya-Sinugboanong Pinulongan (2016), 3 ka Bolyum
 Ang Pag-edit Sa Inimprinta Ug Ubang Mga Sulaysay (2017)

Wa-pa Mamantalang mga Sinulat (libro)

 Elements of Catholic General Ethics
 The Knot of Circle and Square (a mathematical treatise)
 Parnaso 45 (pinunpon nga 45 ka mga balak, inogmantala)
 Mga Salingsing Sa Kahimungawong (pinunpon nga mga sulaysay, nga adunay English nga hubad, inogmantala)

Mga Akademikong Artikulo

 Rizal's Death in Bagumbayan (namantala sa PHAVISMINDA, 2012)  (History)
 On the Relative Nature of Opinions in the Court of Law  (Law)
 Bhaskara's First Proof as Embedded in Trisecting the 90^0 Angle, And Derivation of Pythagorean Theorem From This Trisection  (Mathematics)
 The Yapian Classification of the Austronesian Visayan-Cebuano Vocabulary  (Language)
 An Inquiry into the Philosophical Dimensions of the Gospel of John 1:1  (Scripture)

Mga Hubad

 Biographies of Augustinian Saints (portion)
 Nobenaryo ni San Ezekiel Moreno
 Tamdanan sa Nutrisyon